Dragi učenici!

Danas imamo dva sata. Na prvom satu interpretirat ćemo još dvije pjesme na narječju. Prvo vam šaljem točne odgovore za provjeru svojih odgovora u interpretaciji pjesme *Moja zemja* Drage Gervaisa. Ispravite netočne odgovore ili ih dopunite ako su nepotpuni.

Na drugom ćemo satu upoznati novi glagolski oblik – futur drugi. Ništa mi ne trebate slati na pregled.

**1. sat**

**TOČNI ODGOVORI – interpretacija pjesme *Moja zemja***

1. ekavski govor (bele, rečica, dečica)

2. spominje se Učka – pjeva o Istri

3. tema je ljepota zavičaja (tema je zavičaj)

4. 1. kitica: Učka, kućice (suzice), 2. kitica: zidići, krovići (vrapčići, dolčići, lešice,

 ženice), 3. kitica: cestice, putići (vozići, rečica, dečica), 4. kitica: kućice, turni,

 (urice)

5. umanjenice: kućice, suzice, zidići, krovići, vrapčići, dolčići, lešice, ženice, cestice,

 putići, vozići, rečica, dečica, urice

6. uporabom umanjenica postiže se prisnost, nježnost i toplina

7. epiteti: (kućice) bele, (suzice) vele, beli (zidići), črjeni (krovići)

8. usporedba: miće kot suzice vele

9. lirska pejzažna pjesma

**Danas ćemo pročitati još dvije pjesme na narječju – pjesmu *None* Pere Ljubića (str. 78.) i pjesmu *Moj did* Drage Ivaniševića (str. 82.)**

**Pročitajte pjesme više puta i „prevedite“ ih pomoću rječnika nepoznatih riječi na književni jezik. Nakon toga odgovorite na sljedeća pitanja koja su navedena u tablici.**

|  |  |
| --- | --- |
| **Pere Ljubić, None** | **Drago Ivanišević, Moj did** |
| 1. Kojim je narječjem pjesma pisana?2. Što je tema pjesme?3. Za što su none bile stvorene?4. Što im je bila najveća radost?5. Što nose u *žepu traverse* (džepu pogače) i komu su to namijenile? | 1. Kojim je narječjem pjesma pisana?2. Što je tema pjesme?3. Tko je sve činio djedu društvo?4. Što znači da je djed od djetinjstva namijenjen zemlji?5. Prepiši stih koji govori da je djed umro. |

Točne odgovore dobit ćeš na sljedećem satu.

**Koja ti se pjesma više sviđa i zašto? Odgovor napiši u *Teamsu* umjesto lajkanja moje poruke.**

**2. sat**

Na današnjem satu upoznat ćete novi glagolski oblik – **futur drugi**.

Pogledat ćete videolekciju o futuru drugom na dolje navedenoj poveznici. Samo pažljivo slušajte i gledajte, ne morate ništa pisati tijekom gledanja. Ispod se nalazi plan ploče koji ćete prepisati u svoje bilježnice. Na sljedećem ćemo satu vježbati pa ćete moći postavljati pitanja ako vam nešto ne bude jasno.

[**https://youtu.be/-4eaGj5paSg**](https://youtu.be/-4eaGj5paSg)

**PLAN PLOČE**

**Futur drugi**

Kad **bude uhvatio** loptu, Hrvoje **će zabiti** gol.

1. buduća radnja 2. buduća radnja

Dok **budem putovala**, **čitat ću** knjigu.

 istodobne buduće radnje

**FUTUR DRUGI** – predbuduće glagolsko vrijeme koje izriče radnju koja će se dogoditi prije neke druge buduće radnje ili istodobno s drugom budućom radnjom

– upotrebljavamo ga samo u rečenicama koje imaju dva predikata

– ako je rečenica s futurom drugim na prvome mjestu, iza nje pišemo zarez

– način tvorbe: složeni glagolski oblik

 budem uhvatio

 svršeni prezent + glagolski pridjev

 pom. glag. biti radni

budem uhvatio budemo uhvatili

budeš uhvatio budete uhvatili

bude uhvatio budu uhvatili

– pom. glagoli: budem bio/bila

 budem htio/htjela

Kad **bude uhvatio** loptu, Hrvoje **će zabiti** gol.

Kad **uhvati** loptu, Hrvoje **će zabiti** gol.

svršeni prezent

– futur drugi svršenih glagola može se zamijeniti prezentom svršenih glagola

Ne valja:

Kad budem stigao, budem sve saznao.

Kad ću stići, sve ću saznati.

Kad ću stići, sve budem saznao.

**TOČNO: Kad budem stigao, sve ću saznati.**

**Mala provjera na kraju. Prepiši rečenice i odredi jesu li točne ili netočne.**

**Odredi točnost tvrdnji tako da zaokružiš T (točno) ili N (netočno).**

Futur drugi izriče i nesvršene i svršene buduće radnje. T N

 Futur drugi izriče samo radnje koje su se dogodile prije koje druge

 buduće radnje. T N

 Futur drugi izriče radnje koje su se dogodile prije druge buduće radnje

 ili radnje istodobne s drugom budućom radnjom. T N

 Futur drugi može se zamijeniti prezentom i nesvršenih i svršenih glagola.

 T N